Document ID: 32012R1049

A BIZOTTSÁG 1049/2012/EU RENDELETE
(2012. november 8.)
az 1333/2008/EK európai parlamenti és tanácsi rendelet II. mellékletének a poliglucitszirup felhasználása tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére és 30. cikke (5) bekezdésére,
mivel:
(1)
Az 1333/2008/EK rendelet II. melléklete meghatározza az élelmiszerekben használható élelmiszer-adalékanyagok uniós jegyzékét és felhasználási feltételeit.
(2)
Az említett jegyzék az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és a tanácsi rendeletben (2) említett eljárásnak megfelelően módosítható.
(3)
Az 1331/2008/EK rendelet 3. cikke (1) bekezdésének alapján az élelmiszer-adalékanyagok uniós jegyzéke a Bizottság kezdeményezésére, illetve kérelem alapján frissíthető.
(4)
A Bizottsághoz kérelem érkezett a poliglucitszirup több élelmiszerben történő felhasználása iránt, mely kérelmet a Bizottság hozzáférhetővé tette a tagállamok számára.
(5)
Az Európai Élelmiszerbiztonsági Hatóság (a továbbiakban: Hatóság) értékelte a poliglucitszirup élelmiszer-adalékanyagként történő alkalmazásának biztonságosságát (3). Megállapította, hogy a poliglucitszirupról rendelkezésre álló kémiai és toxikológiai adatok nem elégségesek a megengedhető napi bevitel megállapítására. Ugyanakkor a rendelkezésre álló adatok alapján arra a következtetésre jutott, hogy semmi sem utal arra, hogy a javasolt felhasználások és felhasználási szintek mellett biztonsági aggályokat kellene támasztani.
(6)
Technológiai okokból szükség van arra, hogy az eddig már engedélyezett poliolok alternatívájaként a poliglucitszirupot is használják. A poliglucitszirup kevésbé édes, emellett növeli a csökkentett energiatartalmú vagy cukormentes termékek térfogatát, opacitását, kötési képességét és stabilitását. Ezért helyénvaló engedélyezni a poliglucitszirup alkalmazását a kérelemben szereplő élelmiszer-kategóriákban, és a nevezett élelmiszer-adalékanyaghoz az E 964-es számot hozzárendelni.
(7)
Az 1333/2008/EK európai parlamenti és tanácsi rendelet II. mellékletének az élelmiszer-adalékok uniós jegyzékének létrehozásával történő módosításáról szóló, 2011. november 11-i 1129/2011/EU bizottsági rendelet (4) átmeneti rendelkezései alapján az élelmiszerekben való felhasználásra jóváhagyott élelmiszer-adalékanyagok uniós jegyzékét létrehozó és a felhasználási feltételeket megállapító II. mellékletet 2013. június 1-jétől kell alkalmazni. Ahhoz, hogy a poliglucitszirupot már az említett időpont előtt is lehessen használni az adott élelmiszer-kategóriákban, ezen élelmiszer-adalékanyagra vonatkozóan egy korábbi hatálybalépési időpontot kell megállapítani.
(8)
Az 1333/2008/EK rendelet II. mellékletét ezért ennek megfelelően módosítani kell.
(9)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
Az 1333/2008/EK rendelet II. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. november 8-án.

Labels: 0
3
17